

Αρκαλοχώρι, 25/ 07 /2025

Προς: ΜΜΕ

**ΔΕΛΤΙΟ ΤΥΠΟΥ**

**Η τοποθέτηση του Δημάρχου Μινώα Πεδιάδας Βασίλη Κεγκέρογλου για το Μνημείο Της Παπούρας στο Περιφερειακό Συμβούλιο**

Το Περιφερειακό Συμβούλιο, με ομόφωνο ψήφισμα, ζήτησε να εξεταστεί εναλλακτική τοποθεσία για την τοποθέτηση του ραντάρ, να μην επιτραπεί καμία σύγχρονη κατασκευή στον λόφο Παπούρα και να χαρακτηριστεί ως αρχαιολογικός χώρος μείζονος σημασίας όπως ζήτησε ο Δήμαρχος.

Στο Περιφερειακό Συμβούλιο παρευρέθηκε και ο Δήμαρχος Μινώα Πεδιάδας Βασίλης Κεγκέρογλου, ζητώντας από το Σώμα την άμεση ανακήρυξη του λόφου Παπούρα, ως αρχαιολογικού χώρου μείζονος σημασίας. Το ζήτημα συζητήθηκε εκτός ημερήσιας διάταξης, με το Δήμαρχο να επισημαίνει πως ο Δήμος είχε ζητήσει από τα μέλη του ΚΑΣ να προβούν σε αυτοψία πριν να αποφασίσουν, ώστε να διαπιστώσουν ιδίοις όμμασι την σπουδαιότητα του Μνημείου.

Παράλληλα, επανέλαβε τη θέση του Δήμου για ακύρωση της απόφασης του Κεντρικού Αρχαιολογικού Συμβουλίου, υπογραμμίζοντας πως θα εξαντληθούν όλα τα νομικά μέσα προκειμένου αυτό να επιτευχθεί, παράλληλα με την ανάδειξη του ζητήματος σε ευρωπαϊκό και διεθνές επίπεδο.

«Ξέρουμε πώς να προστατεύσουμε την πολιτιστική μας κληρονομιά. Αυτός που στέκεται απέναντι μας δεν είναι άλλος από το Υπουργείο Υποδομών και την ΥΠΑ που έχουν την ευθύνη να προχωρήσουν σε διαγωνιστικές διαδικασίες για τα ραντάρ. Ωστόσο, μέχρι το 2022 δεν είχε υπάρξει καμία πρόοδος. Έκτοτε, με μια σειρά μεθοδευμένων ενεργειών, προχώρησε σε στοχευμένες αποφάσεις. Τον Ιούλιο του 2024, το Δημοτικό Συμβούλιο ασχολήθηκε επισήμως με τον λόφο Παπούρα, ξεκαθαρίζοντας πως το Μνημείο ούτε επιχωματώνεται, ούτε μπορεί να μεταφερθεί. Αντιθέτως, χρειάζεται οικονομική στήριξη για την ολοκλήρωση της ανασκαφής που θα εξασφαλίσει τη διάσωση, την ανάδειξη και τη δυνατότητα επίσκεψης του από το κοινό.

Η γνωμοδότηση του Κεντρικού Αρχαιολογικού Συμβουλίου (ΚΑΣ) βασίζεται σε μια πρόχειρη προμελέτη του Υπουργείου Υποδομών που έγινε μόνο στις απαλλοτριωμένες κορυφές και μια έκθεση που δεν έχει εκπονηθεί από την Εφορεία Αρχαιοτήτων Ηρακλείου αλλά από μια υπάλληλο του Υπουργείου Πολιτισμού χωρίς καμία ουσιαστική γνώση για το συγκεκριμένο μνημείο», είπε ο κ. Κεγκέρογλου που κατέληξε λέγοντας ότι: «μιλάμε για ένα Μνημείο φτιαγμένο αποκλειστικά από πηλό και πέτρα, και όμως, η μελέτη δεν επιτρέπει ούτε την κατασκευή στεγάστρου. Αυτό θα έχει ως αποτέλεσμα το μνημείο να φθαρεί πλήρως με την πάροδο του χρόνου και να μην είναι επισκέψιμο κατά τη διάρκεια του χειμώνα». Στη συνέχεια, ο Δήμαρχος δήλωσε ότι **στο επόμενο Δημοτικό Συμβούλιο**, την **Τετάρτη 30 Ιουλίου,** θα εισηγηθεί το **Μνημείο της Παπούρας, να ενταχθεί στο έμβλημα του Δήμου.**